作者:魏了翁
標題:賀新郎
內容:舊日重陽日。嘆滿城，闌風去雨，寂寥蕭瑟。造物翻騰新機杼，不踏詩人陳跡。都掃蕩、一天雲物。挾客憑高西風外，暮鳶飛、不盡秋空碧。真意思，浩無極。糕詩酒帽茱萸席。算今朝、無誰不飲，有誰真得。子美不生淵明老，千載寥寥佳客。無限事、欲忘還憶。金氣高明弓力勁，正不堪、回首南山北。誰弋燕，問訊息。